Il-Partit Demokratiku qal li l-Ministru għat-Turiżmu Konrad Mizzi qiegħed jhedded lill-ħaddiema tal-Air Malta. Fi stqarrija, b'reazzjoni għall-aħbar li kumpanija governattiva ġdida twaqqfet biex tieħu ħsieb hi l-operazzjonijiet kollha minn xħin l-ajruplan jinżel fuq l-art, kif inhuma magħrufa wkoll il- ground handling, Il-PD qal li l-Ministru Konrad Mizzi se jċaħħad lil dawn il-ħaddiema mill-ħobża ta' kuljum filwaqt li hu fetaħ kumpanija fil-Panama ftit wara li tela' fil-Parlament. Il-Ministru Konrad Mizzi qal li f'din il-kumpanija ġdida se jkunu qed jiġu trasferiti mal-400 ħaddiem li jaqgħu taħt din is-sezzjoni tax-xogħol. Newsbook.com.mt jinsab infurmat li l-ħaddiema ma kinux jafu b'dawn it-tibdiliet. L-istqarrija tkompli tgħid li "l-Partit tal-Ħaddiema spiċċa. Ir-ruħ soċjali tiegħu tilifha." Il-PD temm jgħid li wara li ż-żewġ partiti l-kbar xebgħu jaħilbu lil Air Malta u jużawha bħala ballun politiku, issa qed iħallas il-prezz il-ħaddiem. .td_uid_3_5ee4e77ac9cc8_rand.td-a-rec-img{text-align:left}.td_uid_3_5ee4e77ac9cc8_rand.td-a-rec-img img{margin:0 auto 0 0}